## La Vicepresidència Segona demana al Govern central implicació per a l'execució dels Fons Next Generation en matèria d'habitatge

*** Durant la Conferència Sectorial d'Habitatge, la Comunitat Valenciana ha sol·licitat al Ministeri que negocie davant de la UE la flexibilització de terminis i requisits davant de la baixa execució heretada del Govern del Botànic**

La Vicepresidència Segona i Conselleria de Serveis Socials, Igualtat i Habitatge ha sol·licitat al Govern central compromís i implicació perquè negocie amb les institucions europees la flexibilització de terminis i requisits per a executar els Fons Next Generation EU en matèria d’habitatge.

Així ho ha plantejat la Vicepresidència Segona i Conselleria de Serveis Socials, Igualtat i Habitatge en la Conferència Sectorial d’Habitatge, Urbanisme i Sòl de les Comunitats Autònomes i Ceuta i Melilla, celebrada este dijous a Madrid.

La Comunitat Valenciana ha donat suport al repartiment dels fons, però des de la Vicepresidència Segona s’han posat en relleu les dificultats en les quals es troba per a complir amb els terminis establits per la UE, a causa de la “desídia i la falta d’execució” per part del Govern del Botànic.

Des del departament d’Habitatge del Consell s’ha lamentat que la “deixadesa i la falta de presa de decisions per part de l’anterior Govern Valencià està perjudicant els ciutadans i ciutadanes de la Comunitat Valenciana”.

Per això, la Vicepresidència Segona i Conselleria de Serveis Socials, Igualtat i Habitatge ha recordat que hi ha un problema real de falta d’habitatges a la Comunitat Valenciana i ha reiterat la voluntat d’este Consell d’executar els fons europeus que permeten la construcció de més de 2.000 habitatges.

Finalment, el Consell ha sol·licitat al Ministeri d’Habitatge i Agenda Urbana el seu compromís perquè negocie amb Brussel·les unes condicions més favorables per a les comunitats autònomes que, com la valenciana, han heretat una situació baixa o nul·la d’execució dels fons europeus.

Fecha: 18/01/2024